สหกรณ์ออมทรัพย์ ใหญ่กว่าที่คิด
สินทรัพย์ของสหกรณ์ออมทรัพย์มีมากกว่าที่เราคิด ซึ่งนับเป็นมูลค่าถึง 17% ของ GDP ประเทศไทย และกำไรของสหกรณ์ออมทรัพย์ทั้งหมดในปี 2560 จะมีมากกว่ากำไรของธนาคารไทยพาณิชย์และกสิกรไทย รวมกันเสียอีก  แล้วเรื่องนี้มีอะไรที่น่าสนใจ ลงทุนแมนจะเล่าให้ฟัง
17 ก.พ. 2562

สหกรณ์ออมทรัพย์ ใหญ่กว่าที่คิด / โดย ลงทุนแมน
สินทรัพย์ของสหกรณ์ออมทรัพย์มีมากกว่าที่เราคิด
ซึ่งนับเป็นมูลค่าถึง 17% ของ GDP ประเทศไทย
และกำไรของสหกรณ์ออมทรัพย์ทั้งหมดในปี 2560
จะมีมากกว่ากำไรของธนาคารไทยพาณิชย์และกสิกรไทย รวมกันเสียอีก
แล้วเรื่องนี้มีอะไรที่น่าสนใจ ลงทุนแมนจะเล่าให้ฟัง
ก่อนอื่นเรามาทำความเข้าใจกับระบบสหกรณ์ของไทยกันก่อน
ระบบสหกรณ์นั้นจัดตั้งขึ้นเพื่อเป็นตัวกลางทางการเงินระหว่างสมาชิก ซึ่งสมาชิกนั้นมีทั้งผู้ที่ฝากเงินและผู้ที่ต้องการกู้เงิน
สำหรับผู้ที่ฝากเงินนั้น ปกติจะได้รับอัตราดอกเบี้ยที่สูงกว่าของธนาคารพาณิชย์
ขณะที่สมาชิกที่ต้องการใช้เงิน ส่วนใหญ่จะกู้ด้วยอัตราดอกเบี้ยที่ต่ำกว่าของธนาคารพาณิชย์
จึงทำให้ระบบสหกรณ์ของไทยนั้นเป็นที่นิยมและขยายตัวเป็นอย่างดีในช่วงหลายปีที่ผ่านมา
ในปี 2560 สหกรณ์ของไทยมีจำนวน 7,083 แห่ง ทั้งหมดอยู่ภายใต้การดูแลของกระทรวงเกษตรและสหกรณ์ โดยแบ่งออกเป็น 7 ประเภท คือ
1.สหกรณ์การเกษตร
2.สหกรณ์ประมง
3.สหกรณ์นิคม
4.สหกรณ์ร้านค้า
5.สหกรณ์บริการ
6.สหกรณ์ออมทรัพย์
7.สหกรณ์เครดิตยูเนี่ยน
โดยจำนวนกว่า 54% เป็นสหกรณ์การเกษตร แต่สหกรณ์ที่มีสินทรัพย์ในระบบมากที่สุด คือ “สหกรณ์ออมทรัพย์” ซึ่งมีมูลค่ากว่า 2.5 ล้านล้านบาท หรือคิดเป็น 89% ของสหกรณ์ทั้งระบบที่ 2.8 ล้านล้านบาท
จะเห็นได้ว่า สหกรณ์ออมทรัพย์ มีความสำคัญ และมีสินทรัพย์ที่อยู่ในนี้เป็นจำนวนมาก
แล้วรายได้ของสหกรณ์ออมทรัพย์มาจากไหน ?
รายได้หลักของสหกรณ์ออมทรัพย์มาจากธุรกิจสินเชื่อ ซึ่งในปี 2560 สหกรณ์ออมทรัพย์มีการปล่อยสินเชื่อมากกว่า 1.1 ล้านล้านบาท และมีรายได้จากสินเชื่อกว่า 1.37 แสนล้านบาท
โดยสหกรณ์ออมทรัพย์มีกำไรกว่า 78,196 ล้านบาท หรือคิดเป็น 94% ของสหกรณ์ไทยทั้งระบบที่ 83,448 ล้านบาท
ที่น่าสนใจคือ กำไรของสหกรณ์ออมทรัพย์นั้นมากกว่ากำไรในปี 2560 ของธนาคารไทยพาณิชย์และกสิกรไทยที่รวมกันได้ 77,489 ล้านบาท
พอเรื่องเป็นแบบนี้ จึงไม่แปลกที่สหกรณ์ออมทรัพย์จะมีบทบาทอย่างมากต่อระบบสหกรณ์ของไทย
โดยทั่วไป ผู้มีส่วนได้เสียของสหกรณ์ก็คือ สมาชิก ซึ่งในทางปฏิบัติก็จะดูแลผลประโยชน์ของสหกรณ์ไปในตัว
หน่วยงานกำกับดูแลสหกรณ์ ทั้งกรมส่งเสริมสหกรณ์และกรมตรวจบัญชีสหกรณ์ จึงไม่เข้มงวดมากเท่ากับกรณีของธนาคารแห่งประเทศไทยที่ดูแลระบบธนาคารพาณิชย์
แต่ด้วยกฎระเบียบที่น้อยกว่าธนาคารพาณิชย์ ในอดีตจึงเกิดเรื่องอื้อฉาวของสหกรณ์บางแห่ง เช่น ในปี 2556 ที่มีการทุจริตสหกรณ์เครดิตยูเนี่ยนคลองจั่น
สมาชิกของสหกรณ์กว่า 56,000 คน ไม่สามารถมาเบิกเงินของตนเองที่ฝากเอาไว้ เนื่องจากมีการทุจริตของผู้บริหารสหกรณ์ ส่งผลให้เงินถูกยักยอกออกไปกว่า 16,000 ล้านบาท
ที่แย่กว่านั้นคือ สหกรณ์เครดิตยูเนี่ยนคลองจั่น ยังรับฝากเงินจากสหกรณ์อื่นๆ อีกกว่า 76 แห่ง จำนวนกว่า 8,000 ล้านบาท ซึ่งมีสมาชิกกว่า 300,000 คน จึงทำให้ผลกระทบดังกล่าวลามเป็นลูกโซ่ในช่วงนั้น
รวมไปถึง ข่าวด้านลบของสหกรณ์ออมทรัพย์ในสถาบันการศึกษาบางแห่งในช่วงที่ผ่านมา ที่ผู้บริหารใช้เงินผิดวัตถุประสงค์
เชื่อหรือไม่ว่าตอนนี้ ยังมีสหกรณ์ออมทรัพย์อีกหลายแห่ง กำลังเจอปัญหาเรื่องสภาพคล่อง จากการที่ปล่อยสินเชื่อออกไป แต่ลูกหนี้เริ่มไม่สามารถมาชำระหนี้คืนได้
วันนี้ ขนาดสินทรัพย์ของระบบสหกรณ์ไทยมีขนาดใหญ่มากขึ้นกว่าในอดีตมาก
ดังนั้นจึงเป็นคำถามต่อไปว่า กฎระเบียบ ในการกำกับดูแลระบบสหกรณ์ของไทยมีความมั่นคงพอแล้วหรือยัง ที่จะสร้างความเชื่อมั่นให้กับสมาชิก
ขณะที่ผู้บริหารสหกรณ์ที่ต้องดูแลเงินจำนวนมาก ต้องมีคุณธรรมและจริยธรรม อย่าให้ความโลภมาบังตาจนก่อให้เกิดความเสียหายเหมือนที่ผ่านมา
เพราะคงไม่มีสมาชิกคนไหน อยากมาฝากเงินกับสหกรณ์ ถ้าเบิกเงินออกมาใช้ไม่ได้
และถ้าวันหนึ่งทุกคนขาดความเชื่อมั่นในระบบสหกรณ์ จะส่งผลในวงกว้าง อย่างที่หลายคนคาดไม่ถึง..
----------------------
อ่านเรื่อง เงินบนโลกใบนี้ มีอยู่เท่าไร? ได้ที่ 
โหลดแอป blockdit ได้ที่ 
สั่งหนังสือลงทุนแมน เล่ม 8 ได้ที่
Lazada 
 
Shopee 
----------------------
References
-
-
-
-
-
-
-